text: Politiet søger vidner til grov nytårsvold 
  10 januar 2017 kl. 07.32
  Syd- og Sønderjyllands Politi søger vidner til en grov voldsepisode, der fandt sted nytårsmorgen omkring kl. 05.30 i Aabenraa.
  Den grove voldsepisode fandt sted på Storegade i Aabenraa ud for nummer 36  - ud for forretningerne Vibholm og Intersport.
  To mænd og en kvinde blev overfaldet af fire til fem personer, der umiddelbart efter løb fra gerningsstedet.
  Gerningsmændene beskrives som unge mænd på 20 - 25 år, men derudover har politiet ikke noget signalement.
  Under voldsepisoden blev et af ofrene slået gentagne gange i hovedet med et slagvåben og efterfølgende sparket på kroppen.
  Optakten til voldsepisoden var muligvis nogle uoverensstemmelser, der opstod i forbindelse med, at personerne opholdt sig på et diskotek i nærheden.
  - Der var mange på gaden, da det skete. Vi har en ide om, hvem vi skal have fat i - men vi mangler nogle uvildige vidners forklaring - og hører gerne fra dem på 1-1-4, siger politikommissær Henning Marcussen, Aabenraa Lokalpoliti, til TV SYD.
  